ÍAV hafa afhent N1 nýja glæsilega þjónustustöð við Bíldshöfða en þar hefur verið opnuð ný og fullkomin metanafgreiðsla . Um er að ræða fyrstu fullbúnu þjónustumiðstöðina fyrir metanbíla á Íslandi , með sjálfsafgreiðslu fyrir bæði fólksbíla og stærri þjónustubíla . Það var Össur Skarphéðinsson iðnaðarráðherra sem opnaði stöðina formlega með því að dæla metani á fyrsta bílinn sem nýtir þessa nýju aðstöðu . Metanið er afgreitt til stöðvarinnar á Bíldshöfða um 10 kílómetra langa leiðslu frá Álfsnesi en þar er það unnið úr hauggasi sem verður til úr lífrænum úrgangi sem þar er urðaður . Við vinnsluna verður til vistvænt íslenskt eldsneyti . Áður var metanið flutt með tönkum en í dag er metan aðgengilegt í sjálfsafgreiðslu á eldsneytisplani nýju þjónustustöðvarinnar með sama hætti og annað eldsneyti sem þar er í boði . Nýr og fullkominn afgreiðslubúnaður tryggir hraða og örugga áfyllingu metans en gert er ráð fyrir að fjölga afgreiðslueiningum fyrir metan á stöðinni eftir því sem notkunin eykst . Í dag eru á annað hundrað ökutæki hér á landi , bæði stór og smá sem nýta metan að hluta eða að öllu leyti . Meðal ökutækja sem ganga eingöngu fyrir metani eru 11 sorpbílar og 2 gámaflutningabílar sem þjóna Reykjavíkurborg og 2 almenningsvagnar Strætó bs . Með hækkandi verði á hefðbundnu bifreiðaeldsneyti merkja menn aukinn áhuga á bifreiðum sem knúnar eru með metani . Auk þess þjóðhagslega sparnaðar sem felst í að nota íslenskt eldsneyti í stað innflutts er umtalsverður umhverfislegur ávinningur fólginn í að nýta metan í stað innflutts jarðefnaeldsneytis en það þarf 113 metanbíla til að blása út jafn miklum koltvísýringi og einn bensínbíll .